ຜູ້​ທີ່ ປະ​ທາ​ນາ​ທິ​ບໍ​ດີ​ທ​ຣຳ ເລືອກ​ເປັນ ຜູ້​ອຳ​ນວຍ​ການ ສືບ​ລັບ​ແຫ່ງ​ຊາດ ຖອ​ນ​ໂຕ​ແລ້ວ
ການ​ຂໍ​ຖອນ​ຊື່ນີ້ ​ມີ​ຂຶ້ນ​ພຽງ​ຫ້າມື້ ຫຼັງ​ຈາກ ​ປະ​ທາ​ນາ​ທິ​ບໍ​ດີ​ທ​ຣຳ ໄດ້​ສ້າງ​ຄວາມ​ແປກໃຈ ​ໃຫ້​ແກ່​ຫຼາຍໆ​ຄົນ​ໃນ​ວໍ​ຊິງ​ຕັນ ທີ່​ໄດ້ສະ​ເໜີ​ແຕ່ງ​ຕັ້ງ​ທ່ານ​ແຣັດ​ຄ​ລິບ.
ຜູ້ທີ່ປະທານາທິບໍດີສະຫະລັດ ທ່ານດໍໂນລ ທຣຳ ເລືອກໃຫ້ເປັນຫົວໜ້າສືບລັບໄດ້ຖອນຕົວຈາກການພິຈາລະນາເພື່ອຮັບຮອງເອົາການແຕ່ງຕັ້ງຫຼັງຈາກໄດ້ມີຄຳຖາມເພີ້ມຂຶ້ນກ່ຽວກັບຄຸນນະວຸດທິແລະປະສົບພະການຂອງທ່ານ ປະທານາທິບໍດີທຣຳ ຂຽນລົງທວີດເຕີ້ເມື່ອວັນສຸກວານນີ້ວ່າ ສະມາຊິກສະພາຕ່ຳ ຈອນ ແຣັດຄລິບ (John Ratcliffe) ທີ່ຖືກແຕ່ງຕັ້ງໃຫ້ເປັນຜູ້ອຳນວຍການອົງການສືບລັບແຫ່ງຊາດນັ້ນ “ໄດ້ຕັດສິນໃຈທີ່ຈະຢູ່ໃນສະພາຕໍ່ໄປ ບ່ອນທີ່ທ່ານໄດ້ເຮັດວຽກຢ່າງບໍ່ຮູ້ອິດເມື່ອຍ ຕາງໜ້າໃຫ້ປະຊາຊົນໃນລັດເທັກຊັສ ແລະປະເທດຂອງພວກເຮົາ ” ປະທານາທິບໍດີໄດ້ຖິ້ມໂທດໃສ່ການກວດສອບຂອງສື່ມວນຊົນກ່ຽວກັບການຕັດສິນໃຈໃນການແຕ່ງຕັ້ງນີ້ ໂດຍກ່າວຕໍ່ພວກນັກຂ່າວໃນວັນສຸກວານນີ້ທີ່ເດີ່ນກ້ຳໃຕ້ຂອງທຳນຽບຂາວວ່າ ທ່ານແຣັດຄລິບ ໄດ້ຮັບການປະຕິບັດ ແບບບໍ່ຍຸຕິທຳຈາກອົງການຂ່າວ ແລະເວົ້າວ່າ ຂັ້ນຕອນຮັບຮອງເອົາການແຕ່ງຕັ້ງ ໃນການສະເໜີຊື່ຂອງທ່ານ ຈະເປັນຊ່ວງເວລາ “ທີ່ຍາວນານ ຫຍຸ້ງຍາກ ” ການຂໍຖອນຊື່ມີຂຶ້ນພຽງຫ້າມື້ ຫຼັງຈາກປະທານາທິບໍດີທຣຳໄດ້ສ້າງຄວາມແປກໃຈໃຫ້ແກ່ຫຼາຍໆຄົນໃນວໍຊິງຕັນ ທີ່ໄດ້ສະເໜີແຕ່ງຕັ້ງທ່ານແຣັດຄລິບ ຊຶ່ງເປັນຜູ້ທີ່ຈົງຮັກພັກດີຕໍ່ທ່ານທຣຳ ແລະເປັນສະມາຊິກທີ່ນ້ອຍສຸດໃນຄະນະກຳມະການສືບລັບຂອງສະພາຕ່ຳ ທ່ານແຣັດຄລິບປະເຊີນກັບການກວດສອບກ່ຽວກັບພາກສ່ວນທີ່ເວົ້າເກີນຄວາມຈິງຢູ່ໃນຊີວະປະຫວັດແລະການຂາດປະສົບພະການຂອງທ່ານ ໃນດ້ານສືບລັບ ນັບແຕ່ປະທານາທິບໍດີທຣຳ ໄດ້ແຕ່ງຕັ້ງທ່ານແຣັດຄລິບແລ້ວ ສື່ມວນຊົນຂອງສະຫະລັດລາຍງານວ່າ ທ່ານແຣັດຄລິບ ອາດເວົ້າໂຍກເກີນໄປ ກ່ຽວກັບເລື້ອງຄວາມສຳເລັດຂອງທ່ານໃນການເປັນໄອຍະການຢູ່ລັດເທັກຊັສ ທ່ານທຣຳກ່າວວ່າ ທ່ານຈະປະກາດກ່ຽວກັບການແຕ່ງຕັ້ງໃໝ່ ໃນອີກ "ບໍ່ດົນ" ເພື່ອມາຮັບຕຳແໜ່ງແທນທ່ານແດນ ໂຄດສ໌ ທີ່ໄດ້ລາອອກ ໃນອາທິດແລ້ວນີ້ ທ່ານເວົ້າວ່າ ທ່ານຈະທົບທວນເບິ່ງຜູ້ສະໝັກ 3 ຄົນໃນທ້າຍອາທິດນີ້ ປະທານາທິບໍດີທຣຳ ກ່າວຕໍ່ພວກນັກຂ່າວວ່າ ທ່ານຈະພິຈາລະສະເໜີຊື່ທ່ານນາງ ຊູ ກໍດອນ ເຈົ້າໜ້າທີ່ໝາຍເລກສອງໃນອົງການສືບລັບ ຂຶ້ນເປັນຜູ້ອຳນວຍການອົງການສືບລັບແຫ່ງຊາດ ແຕ່ແນວໃດກໍຕາມ ສະມາຊິກພັກຣີພັບບລີກັນທີ່ເປັນພັນທະມິດ ໄດ້ສະແດງຄວາມກັງວົນກ່ຽວກັບທ່ານນາງ ກໍດອນ ຊຶ່ງລູກຊາຍຂອງປະທານາທິບໍດີ ທ່ານດໍໂນລ ທຣຳ ຈູເນຍ ໄດ້ຂຽນຂໍ້ຄວາມລົງໃນທວີດເຕີ້ວ່າ ຖ້າຜູ້ນຳພັກເດໂມແຄຣັອ ສະໜັບສະໜຸນທ່ານນາງກໍດອນ “ຂ່າວລືກ່ຽວກັບການທີ່ທ່ານນາງ ເປັນເພື່ອນທີ່ດີກັບອະດີດຜູ້ອຳນວຍການອົງການຊີໄອເອທ່ານຈອນ ເບຣັນເນັນແລະພະນັກງານໃນຖັນແຖວທັງໝົດຕ້ອງເປັນຄວາມຈິງ 100 ເປີເຊັນ ” ຜູ້ນຳພັກເດໂມແຄຣັດໃນສະພາສູງ ທ່ານຊັກ ຊູເມີ ກ່າວໃນວັນສຸກວານນີ້ວ່າທ່ານແຣັດຄລິບ “ບໍ່ຄວນທີ່ຈະຖືກນຳມາພິຈາລະນາເລີຍ ”